Hvað vantar? : könnun á þörf fyrir fræðslu fyrir foreldra barna á leikskólaaldri sem greinast með einhverfu
Verkefnið samanstendur af fræðilegri ritgerð og fræðsluhefti fyrir foreldra ungra barna með einhverfu. Gengið var út frá þeirri hugmynd að þörf væri á fræðsluefni fyrir foreldra barna sem hefðu nýlega greinst með röskun á einhverfurófi. Byrjað var á að fræðast um þau einkenni sem ber hæst í fari barna með einhverfu. Síðan var upplýsinga aflað um fræðsluþörf foreldra. Í því skyni var rýnt í skriflegar heimildir um efnið og rætt við tvenna foreldra barna með einhverfu og tvo fagmenn á þessu sviði. Helstu niðurstöður voru að fagfólkið taldi að það vantaði fræðslurit sem kynnti aðferðir til að örva þroska barnsins og svo þann rétt á þjónustu sem barnið og foreldrarnir ættu. Foreldrarnir sögðust aftur á móti helst þurfa á andlegum stuðningi að halda. Þessar misvísandi niðurstöður komu á óvart en sjónarmið beggja voru lögð til grundvallar við vinnslu verkefnisins. Í samræmi við þessar niðurstöður var farið í að afla frekari heimilda vegna gerðar fræðsluritsins sem er hluti verkefnisins. Í því er greint frá einkennum einhverfu, reynslu foreldra í kjölfar greiningar, þjónustu og réttindum, stuðningi og fræðslu fyrir foreldra og systkini barna með einhverfu og aðferðum við kennslu og uppeldi barna með einhverfu.
Einhverfa, Börn, Snemmtæk íhlutun, Foreldrar, Leikskólabörn, Íhlutun
Networked Digital Library of Theses and Dissertations